CELEX: 32013D0372
Language: el
Date: 2013-07-09 00:00:00
Title: 2013/372/ΕΕ: Εκτελεστική απόφαση του Συμβουλίου, της 9ης Ιουλίου 2013 , για την τροποποίηση της εκτελεστικής απόφασης 2011/77/EE σχετικά με την παροχή ενωσιακής χρηματοδοτικής συνδρομής στην Ιρλανδία

12.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 191/9
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Ιουλίου 2013
   για την τροποποίηση της εκτελεστικής απόφασης 2011/77/EE σχετικά με την παροχή ενωσιακής χρηματοδοτικής συνδρομής στην Ιρλανδία
   (2013/372/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 3 παράγραφος 2 και το άρθρο 3 παράγραφος 7,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Κατόπιν αιτήσεως της Ιρλανδίας, το Συμβούλιο χορήγησε χρηματοδοτική συνδρομή στην Ιρλανδία με την εκτελεστική απόφαση 2011/77/ΕΕ σχετικά με την παροχή ενωσιακής χρηματοδοτικής συνδρομής στην Ιρλανδία (2) για τη στήριξη προγράμματος σημαντικών οικονομικών και χρηματοπιστωτικών μεταρρυθμίσεων, με στόχο την αποκατάσταση της εμπιστοσύνης, την επιστροφή της οικονομίας σε βιώσιμους ρυθμούς ανάπτυξης και τη διαφύλαξη της χρηματοπιστωτικής σταθερότητας στην Ιρλανδία, στη ζώνη του ευρώ και στην ΕΕ.
            
         
               (2)
            
            
               Σύμφωνα με το άρθρο 3 παράγραφος 9 της εκτελεστικής απόφασης 2011/77/ΕΕ, η Επιτροπή προέβη, από κοινού με το Διεθνές Νομισματικό Ταμείο (ΔΝΤ) και σε συνεργασία με την Ευρωπαϊκή Κεντρική Τράπεζα (ΕΚΤ), στη δέκατη επισκόπηση της προόδου που σημείωσαν οι αρχές της Ιρλανδίας, όσον αφορά την υλοποίηση των συμφωνηθέντων μέτρων, καθώς και την αποτελεσματικότητα και τον κοινωνικό και οικονομικό αντίκτυπο των συμφωνηθέντων μέτρων.
            
         
               (3)
            
            
               Μετά την πολιτική συμφωνία που επιτεύχθηκε από το Ευρωπαϊκό Κοινοβούλιο και το Συμβούλιο, αναμένεται ότι η νομοθεσία για τη θέσπιση ενιαίου εποπτικού μηχανισμού (ΕΕΜ) θα εγκριθεί σύντομα. Σε αυτό το πλαίσιο τα επόμενα τεστ αντοχής των τραπεζών σε επίπεδο ΕΕ, υπό την αιγίδα της Ευρωπαϊκής Αρχής Τραπεζών (ΕΑΤ), δεν θα πραγματοποιηθούν το 2013, όπως αναμενόταν.
            
         
               (4)
            
            
               Κατά την προετοιμασία της εναρκτήριας προσομοίωσης ακραίων καταστάσεων του ΕΕΜ και προκειμένου i) να έχουμε ουσιαστική διάγνωση πριν από τη λήξη του προγράμματος και ii) να διασφαλίσουμε την όσο το δυνατόν μεγαλύτερη συνεκτικότητα μεταξύ των διαφόρων αξιολογήσεων, η Ιρλανδία πρέπει επομένως να εφαρμόσει μια σειρά προκαταρκτικών μέτρων, συμπεριλαμβανομένης της προκαταρκτικής συνολικής αξιολόγησης των ισολογισμών, πριν από τα τέλη του 2013.
            
         
               (5)
            
            
               Η Ιρλανδία επιβεβαίωσε τη δέσμευσή της για μεταφορά, χωρίς καθυστέρηση, της ευθύνης στον τομέα των υδάτων από τις τοπικές αρχές σε μια εθνική δημόσια υπηρεσία κοινής ωφελείας και την καθιέρωση τελών ύδρευσης για τα νοικοκυριά. Η Ιρλανδία έχει σημειώσει ικανοποιητική πρόοδο όσον αφορά τη μεταρρύθμιση στον τομέα των υδάτων, μεταξύ άλλων, με τη θέσπιση νομοθεσίας, τη δημιουργία του Irish Water και την ολοκλήρωση των επιχειρησιακών μέτρων για τη διαδικασία μετάβασης. Η μετάθεση της εισαγωγής των τελών ύδρευσης για τα νοικοκυριά το 2014 θα μπορούσε να δικαιολογηθεί για τεχνικούς λόγους, χωρίς να διακυβεύεται η διαδικασία μεταρρύθμισης στο σύνολό της.
            
         
               (6)
            
            
               Κατόπιν αυτών των εξελίξεων θα πρέπει να τροποποιηθεί αναλόγως η εκτελεστική απόφαση 2011/77/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 3 παράγραφος 10 της εκτελεστικής απόφασης 2011/77/ΕΕ τροποποιείται ως εξής:
   
               1)
            
            
               Το στοιχείο α) αντικαθίσταται από το ακόλουθο κείμενο:
               
                           «α)
                        
                        
                           ολοκληρώνει την αξιολόγηση του ισολογισμού, πριν από το τέλος του προγράμματος, ως μέρος των προπαρασκευαστικών εργασιών για προσομοίωση ακραίων καταστάσεων που πρόκειται να διεξαχθεί σύμφωνα με τη νέα μεθοδολογία της ΕΕ·».
                        
                     
         
               2)
            
            
               Προστίθεται το ακόλουθο στοιχείο:
               
                           «γ)
                        
                        
                           γνωστοποιεί στην Επιτροπή το μοντέλο χρηματοδότησης για την Irish Water και κοινοποιεί ένα οριστικό χρονοδιάγραμμα για την εισαγωγή των εγχώριων τελών ύδρευσης κατά το τέταρτο τρίμηνο του 2014.».
                        
                     
         Άρθρο 2
   Η παρούσα απόφαση αρχίζει να ισχύει την ημέρα της κοινοποίησής της.
   Άρθρο 3
   Η παρούσα απόφαση απευθύνεται στην Ιρλανδία.
   
      Βρυξέλλες, 9 Ιουλίου 2013.
      
         
            Για το Συμβούλιο
         
         
            Ο Πρόεδρος
         
         L. LINKEVIČIUS
      
   
   
      (1)  ΕΕ L 118 της 12.5.2010, σ. 1.
   
      (2)  ΕΕ L 30 της 4.2.2011, σ. 34.